อีเวนต์เลื่อนจัดงานเสาร์-อาทิตย์ ปรับตัวรับมือม็อบ
อีเวนต์ ปรับตัวรับม็อบยืดเยื้อ เลื่อนจัดงานเสาร์-อาทิตย์ มั่นใจธุรกิจขยายตัว 10% แม้แนวโน้มอีเวนต์ภาครัฐชะลอตัว
25 มี.ค. 2553

อีเวนต์ ปรับตัวรับม็อบยืดเยื้อ เลื่อนจัดงานเสาร์-อาทิตย์ มั่นใจธุรกิจขยายตัว 10% แม้แนวโน้มอีเวนต์ภาครัฐชะลอตัว
นายเกรียงไกร กาญจนะโภคิน นายกสมาคมธุรกิจสร้างสรรค์การจัดงาน (อีเวนต์) เปิดเผยว่า แนวโน้มการชุมนุมของกลุ่มคนเสื้อแดงเชื่อว่าจะอยู่ยาว ทำให้ธุรกิจอีเวนต์ที่ได้รับผลกระทบโดยตรงต้องปรับวิธีการดำเนินธุรกิจใหม่ โดยเลื่อนการจัดงานในวันเสาร์-อาทิตย์ มาเป็นวันธรรมดาแทน ประกอบกับเลือกเวลาที่ไม่ต้องกับการเคลื่อนไหวของผู้ชุมนุม ซึ่งค่อนข้างจะแจ้งเวลาไว้ชัดเจน แม้จะส่งผลกระทบต่อการจราจร แต่คนกรุงเทพฯปรับตัวได้เร็ว
"เจ้าของสินค้ายังไม่ยกเลิกการจัดงาน แต่เลื่อนเวลาให้สอดคล้องกับการเคลื่อนไหวของผู้ชุมนุม เพราะส่วนใหญ่การเปิดตัวสินค้าใหม่ ได้วางแผนมาเป็นปี เพราะมั่นใจในสถานการณ์และตัวเลขเศรษฐกิจที่ส่งสัญญาณที่ดีตั้งแต่ปลายปีที่แล้ว" นายเกรียงไกรกล่าว สำหรับธุรกิจอีเวนต์โดยรวมในปีนี้ เชื่อว่ายังเติบโตไม่ต่ำกว่า 10% จากปีที่แล้ว ด้วยดัชนีทางเศรษฐกิจต่าง ๆ ที่มีแนวโน้มดีขึ้น เช่น ตัวเลขการส่งออก งบผลักดันเศรษฐกิจภายใต้โครงการไทยเข้มแข็ง รวมถึงเงินที่ได้จากการยึดทรัพย์อดีตนายกรัฐมนตรี พ.ต.ท.ทักษิณ ชินวัตร อีกกว่า 4.6 หมื่นล้านบาท และมั่นใจว่าการชุมนุมที่เกิดขึ้นจะไม่ส่งผลต่อการเปลี่ยนแปลงรัฐบาลในขณะนี้
 อย่างไรก็ตาม กลุ่มของอีเวนต์ที่อาจจะได้รับผลกระทบ คืออีเวนต์จากต่างประเทศ เพราะสถานการณ์ที่เกิดขึ้นส่งผลในด้านลบ ทำให้นักธุรกิจต่างชาติ ขาดความเชื่อมั่นในการเข้ามาจัดงานในประเทศไทย รวมถึงงบประมาณด้านอีเวนต์ของภาครัฐ อาจเกิดชะลอตัว แต่เชื่อว่าหากสถานการณ์คลี่คลาย ภาครัฐจะกลับมาใช้อีเวนต์ค่อนข้างมากในปีนี้ ทั้งเพื่อประชาสัมพันธ์เพื่อเรียกความเชื่อมั่นและแสดงผลงานให้ประชาชนได้รับรู้ “ตอนนี้ขึ้นอยู่กับรัฐบาลว่าจะวางเกมทางการเมืองอย่างไร  และจะใช้เงินอย่างไรเพื่อเรียกความเชื่อมั่นของกลุ่มคนรากหญ้าให้กลับคืนมา สิ่งที่อยากให้เกิดขึ้นในขณะนี้คืออยากให้รัฐบาลอยู่นาน ๆ  เพื่อให้ทุกอย่างเดินหน้าต่อไป   เพราะถ้าหากมีการเปลี่ยนแปลงรัฐบาลทุกอย่างก็จะหยุดชะงักและเริ่มต้นใหม่ ส่วนตัวเชื่อว่ารัฐบาลน่าจะอยู่ได้ครบเทอม”นายเกรียงไกรกล่าว สำหรับ กลุ่มสินค้าที่ออกมาใช้งบมากขึ้นในช่วงที่ผ่านมายังคงเป็นกลุ่มสินค้าอุปโภคบริโภค นอกจากนี้กลุ่มรถยนต์จะกลับมาใช้อีกครั้ง หลังจากมีการเปิดตัวรถรุ่นใหม่ "อีโคคาร์" เข้าสู่ตลาด ส่วนกลุ่มสินค้าที่ยังคงใช้งบในการจัดงานอีเว้นท์ลดลงยังคงเป็นมือถือ  และอสังหาริมทรัพย์